功成亦賦短項翁詩復次其韵
作者：李衡
朝代：宋

paragraphs: 君不見仲淹居河汾，目營四海心六經。
又不見子幼反田里，拊缶烏烏徒快耳。
續經憤世雖自喜，豈識濁醪函妙理。
皤然短項滑稽徒，却笑兩翁非通儒。
可人風味敵冰壺，惟酒是務焉知餘。
不學羽衣李集賢，斗酒過量項飛泉。
復憐胡子名空傳，緩急由人腸中乾。
高情陶彼勳華風，放懷那惜傾千鍾。
鄙哉成德真小器，一擊墮地羞空空。
嗟余磊磈填心胸，安得與爾長相逢。
會當乞爾扁舟去，煙雨空濛伴釣翁。